Ajsja Ğalymbajeva

**Ajsja Ğarïfqyzy Ğalymbajeva** (kasakhisk: Айша Ғарифқызы Ғалымбаева; 1917–2008) var en kasakhstansk maler, filmkunstner og lærer. Hun ble en av de mest innflytelsesrike og prisbelønte kunstnerne i hjemlandet, og ble utnevnt til «Folkets kunstner» i Kasakhstan.

## Liv og virke
Ğalymbajeva ble født i Issyk, en liten landsby ved foten av Tian Shan i Almaty oblast i Kasakhstan. Hun viste et talent for tegning og maling i ung alder, hun brukte moren og bestemoren som motiv på bilder hun solgte på den lokale basaren. 22 år gammel begynte hun på Alma-Ata teater- og kunstskole, der hun i fire år studerte under kunstnerne Leonid Leontiev, Aleksej Bortnikov og Abram Tsjerkasskij. Etter eksamen i 1943 dro hun til Moskva, der hun studerte dekorativ kunst for film ved Det allrussiske statlige kinematografiske institutt, og spesialiserte seg som filmregissør. Hun ble uteksaminert i 1949, med skisser til filmen *Songs Of Abay* som diplomoppgave, og ble den første profesjonelle kasakhstanske filmkunstneren, som fikk høyere kunstnerisk utdanning i Moskva.

Hun deltok i utstillinger fra 1949. For Kazakhfilm filmstudio lagde hun skisser for filmene *Poem about love* (1953), *The girl-jigit*  (1956) og *It was in Shugla* (1955). Da filmen om Sjoqan Valikhanov, *His Time Will Come*, ble produsert i 1958, var Galimbayeva filmens hovedkonsulent for liv og kostymer. Hun underviste ved Alma-Ata kunsthøyskole fra 1949 til 1966, og ved grafikk- og kunstavdelingen ved Abai Kazakh National Pedagogical University fra 1966 til 1969. Hun var medlem av Kunstnernes Forbund i Republikken Kasakhstan fra 1951, hvor hun aktivt bidro til utviklingen av kunst i hjemlandet fram til hun døde i Almaty i 2008.

Ğalymbajeva brukte mye tid til å studere tradisjonell kunst, særegenheter ved kunst og håndverk, og nasjonaldrakter i Kasakhstan. Hun viet sin praksis til å dokumentere problemstillinger rundt kvinners husarbeid og deres skiftende roller i det kasakhstanske samfunnet, og unngikk i stillhet den statsgodkjente stilen med å skildre kvinner som vever tradisjonelle tekstiler, eller deltar i annet fellesarbeid som var ekskludert fra normene for sovjetisk industriell kollektivisme. Hun er en av kunstnerne som har spilt en avgjørende rolle i å etablere og fremme kasakhstansk nasjonalkunst, spesielt i løpet av det 20. århundre.

## Verk
Ğalymbajeva arbeidet hovedsakelig med olje. Maleriene hennes, som i stor grad ble utført i løpet av 1950-årene, tok for seg temaer knyttet til hjem, familie og arbeid. Maleriene hennes fanger den rike teksturen i hjemlandet og dets folk, med et spesielt fokus på kvinner og deres skiftende sosiale rolle. De er preget av stor uttrykksevne, og viser inngående kunnskap om historiske trekk ved folks liv.. Verkene hennes har blitt beskrevet som å ha et «sosialistisk realistisk innhold».

I 1958 publiserte hun samlingen *Kasakhstansk folkedrakt*, bestående av 60 tegninger av tradisjonelle drakter for ulike anledninger. I 1960 publiserte hun en serie verk basert på handlingen i filmen *Songs Of Abay* av Mukhtar Äuezov. Hun utførte det store flerfigur-maleriet *Songs of Kazakhstan*, der hun viste sin kjærlighet til folket, i 1963. Hennes stilleben *Saukele* (1964) skildrer de nasjonale hodeplaggene til kasakhstanske jenter. Saukele bæres av bruder, det er et tradisjonell kasakhisk hodeplagg utsmykket med rike ornamentale design og ofte med edelstener og metaller.

Verkene hennes er utstilt i Abilkhan Kasteev statlige kunsmuseum i Almaty. Hennes verker finnes også i private samlinger, blant annet hos Patricia Kaas og Gérard Depardieu.

## Priser og utmerkelser
Ğalymbajeva var den første kasakhstanske kunstneren som ble anerkjent profesjonelt. Hun mottok flere utmerkelser og priser, hun ble blant annet utnevnt til «Nasjonal kunstner i Kasakhstan SSR» i 1961, og til «Folkets kunstner i Kasakhstan SSR» i 1967, og hun vant den statlige prisen, oppkalt etter Sjoqan Valikhanov, i 1972. Hun mottok også Ærestegnets orden og Arbeidets røde fanes orden.

## Referanser


## Eksterne lenker